Ափապաշտպան կառույցներ

Ափապաշտպան կառույցներ, գետերի, ծովերի, ջրամբարների ափերը ալիքների, հոսանքների քայքայող ներգործությունից, ջրի ու սառույցի ճնշումից և այլ բնական գործոններից պաշտպանող կառույցներ։

Ափապաշտպան կառույցները պաշտպանում են բնակավայրերը, արդյունաբերական օբյեկտները, ճանապարհները, դաշտերը, պատմական հուշարձանները հեղեղումներից։ Օգտագործվում են նաև լողափի ստեղծման, պահպանման և ընդարձակման համար։ Ըստ ջրի հոսքի հետ փոխներգործության բնույթի լինում են՝ ակտիվ (օգտագործում են հոսքի էներգիան ափի ջրաբերուկների տղմալցման և պահպանման համար) և պասսիվ (հոսքին՝ ալիքի հարվածին դիմադրում են միայն իրենց կոնստրուկցիայի ամրությամբ և կայունությամբ)։ 

Ակտիվ ափապաշտպան կառույցներ են ալիքաբեկիչները, ընդլայնական կիսապատնեշները, կարգավորող դամբերը, իսկ պասսիվ՝ ալիքահետահար պատերը, խոշոր զանգվածներից լիցքերը, քարալիցքերը, ցանցարկղները, բետոնե կամ երկաթբետոնե սալերը։ Ափապաշտպան կառույցների համալիրի և նրանց տիպերի ընտրությունը կախված է ափի ռելիեֆից, հիդրոերկրաբանական ռեժիմից, երկրաբանական կառուցվածքից։ 

Պաշտպանական կառույցներ
Ջրատեխնիկական կառույցներ